Food Union

***Food Union*** ir pārtikas rūpniecības uzņēmumu grupa Baltijā, Ziemeļeiropā un Rumānijā. Tās vairākuma akcionārs ir Āzijas investīciju uzņēmums *[[PAG (investīciju uzņēmums)|PAG]]*.

*Food Union* ietilpst vai ar to saistīti piena pārstrādātāji vai zīmoli:
* AS "Rīgas piena kombināts" (Latvija)
* AS "Valmieras piens"
* *AS Premia Tallinna Kulmhohe* (bijušā *[[Premia Foods]]* saldējuma un saldēto produktu bizness):
** *AS Premia TKH* (Igaunija)
** *AS Premia FFL* (Latvija; saldēto produktu vairumtirdzniecība)
** *AB Premia KPC* (Lietuva)
* *Mejerigaarden AS* (Dānija):
** *[[Premier Is]]*, saldējums
** *Hjem Is*, saldējuma izplatīšana
* *[[Isbjørn Is]]*, saldējums (Norvēģija)
* *Alpin57Lux*, saldējums (Rumānija)
* divas piena produktu un bērnu pārtikas ražotnes Ķīnā.

Līdz 2020. gadam *Food Union* grupā bija 1993. gadā dibinātais uzņēmums SIA "Rīgas Piensaimnieks" (līdz 2007. gadam - akciju sabiedrība), kas tika pievienots AS "Rīgas piena kombināts".

## Vēsture
Ukrainā dzimušais Krievijas uzņēmējs Andrejs Beshmeļņickis 2011. gada pavasarī ar uzņēmuma *Thyrenos Holdings Ltd.* starpniecību iegādājās AS "Rīgas piena kombināts" akciju kontrolpaketi.
Savukārt 2011. gada novembrī 91,89 % AS "Valmieras piens" akcijas iegādājās Krievijas uzņēmējs Jevgeņijs Varovs ar SIA *Lougeo LV* starpniecību.

2012. gadā *Rīgas piena kombināts* (RPK) apvienojās ar *Valmieras piens*. Jūnijā tika paziņots, ka apvienotā uzņēmuma nosaukums būs ***Food Union***. RPK turpmāk specializējās uz svaigpiena produktiem, bet *Valmieras piens* — uz rūpnieciskajiem produktiem, tostarp, piena pulvera ražošanu.
2014. gada augustā *Rīgas piena kombināts* veikta reorganizācija, tam pievienojot SIA *Lougeo LV*, tādējādi RPK nepastarpināti kļuva par *Valmieras piens* akciju kontrolpaketes īpašnieku.
2014. gada 6. oktobrī paziņoja, ka *Food Union* grupa par 27,1 miljoniem EUR  nopirkusi *[[Premia Foods]]* saldējuma un saldēto produktu biznesu. Tas iegādāts ar uzņēmumu *Nordic Foods Holding Oü* un *Shiner Macost Ltd.* starpniecību. Tādējādi nopirkti meitas uzņēmumi: *AB Premia KPC* (Lietuva), *AS Premia TKH* (Igaunija), *AS Premia FFL* (Latvija) un *OOO Hladokombinat No 1* (Krievija).

2014. gadā Krievijas ieviesto sankciju dēļ samazināja eksportu uz Krieviju, bet sāka eksportu uz Apvienoto Karalisti, Islandi, Uzbekistānu, Ukrainu, Mongoliju, Libānu, Lībiju un ASV, kur sūtīja galvenokārt krēmsieru, sviestu un saldējumu. 2015. gadā *Food Union* ražotnēs veica Ķīnas pārtikas drošības sistēmas auditu un tās saņēma Ķīnas pārtikas drošības pārvaldības sistēmas (*HACCP*) sertifikātus.
2015. gada 1. jūnijā *Food Union* paziņoja, ka plāno iegādāties Latvijas piena pārstrādātāju SIA ''Rīgas piensaimnieks'', kas pieder riska kapitāla uzņēmumam *Darby Private Equity*. Lietuvas Konkurences padome šo darījumu atļāva 2015. gada augustā, bet Latvijas Konkurences padome — 12. oktobrī. Darījums pabeigts 29. oktobrī. Lai pārņemtu *Rīgas piensaimnieks*, 26. augustā *Food Union* īpašnieki dibināja uzņēmumu SIA *Food Union Baltics*.

Lai paplašinātos Eiropā, 2015. gada 16. oktobrī *Food Union* iegādājās Dānijas lielāko saldējuma ražotāju *[[Premier Is]]*.
2015. gada beigās no *[[Unilever]]* nopirka Baltkrievijas saldējuma ražotāju *Ingman moroženoe*.
2016. gada 6. aprīlī parakstīja līgumu par Norvēģijas uzņēmuma *[[Isbjørn Is]]* pirkšanu, kas ražo saldējumu un saldēto desertu produktus.
2016. gada 24. aprīlī parakstīja līgumu par Rumānijas otrā lielāka saldējuma ražotāja *Alpin57Lux* pirkšanu.

2016. gadā *Food Union Baltics* pievienoja uzņēmumam *Rīgas piensaimnieks*, un *Food Union Baltics* īpašnieks, Kiprā reģistrētais uzņēmums *Verbirol Services Limited* kļuva par *Rīgas piensaimnieks* īpašnieku.

2017. gada februārī *Food Union* saņēma 214 miljonu eiro ieguldījumu no Āzijas investīciju uzņēmuma *[[PAG (investīciju uzņēmums)|PAG]]* un esošā investora *Meridian Capital*, lai atbalstītu izplešanos Ķīnā, kur būvēja divas piena pārstrādes rūpnīcas.
2017. gada 1. jūlijā *Food Union* ar *Mejerigaarden AS* (*Premier Is*) starpniecību iegādājās Dānijas saldējuma izplatītāju *Hjem Is*, kas specializējas saldējuma piegādē uz mājām.
2018. gada vasarā Ķīnā pabeidza *Food Union* divu rūpnīcu būvniecību, koncentrējoties uz pudiņu un mīksto sieru ražošanu.
2019. gadā Rīgas ražotne Bauskas ielā 180 kļuva par visas grupas saldējumu attīstības centru.

2020. gada 25. februārī A/S *Rīgas piensaimnieks* pievienoja akciju sabiedrībai *Rīgas piena kombināts*, pēc kā ražošana bijušajās Rīgas piena centrāles ēkās Valmieras ielā 2 pamazām tika pārtraukta, ražošanu pārceļot uz RPK ražotni Bauskas ielā. 2020. gada 1. oktobrī Rīgas piena kombināta teritorijā atklāja jauna "Kārums" biezpienu sieriņu ražotni, atjaunoja "Kārums" zīmola vizuālo identitāti un mainīja iepakojumu dizainu. 

Pēc Krievijas iebrukuma Ukrainā 2022. gada 14. martā *Food Union* grupas līdzdibinātājs Sergejs Beshmeļņickis paziņoja, ka uzņēmums ir pārrāvis "visas saiknes ar partneriem Krievijā un arī Baltkrievijā" (grupai piederēja uzņēmums *OOO Hladokombinat No 1* Krievijā un *Ingman moroženoe* Baltkrievijā).
2024. gada 10. janvārī tika paziņots, ka investīciju uzņēmums *[[PAG (investīciju uzņēmums)|PAG Private Equity]]* panācis vienošanos par vairākuma akciju daļu iegādāšanos uzņēmumā *Food Union Europe*, darījumu pabeidzot 2024. gada 1. ceturksnī.

2025. gada 15. oktobrī *Food Union* paziņoja, ka Apvienotās Karalistes saldējuma ražotājs *[[Froneri]]* iegādāsies *Food Union* saldējuma biznesa iegādi Eiropā (*Food Union Luxembourg Group*). 8. decembrī Konkurences padome atļāva šo darījumu.

## LU fonda atbalstītājs
*Food Union* ir Latvijas Universitātes fonda atbalstītājs. 2011. gadā AS "Rīgas Piena kombināts" atbalstīja projektu „Ekselences balva 2011” 1 525 eiro apmērā. 2012. gadā apvienotais uzņēmums "Food Union" atbalstīja projektu „Ekselences balva 2012” 1 450 eiro apmērā.

## Atsauces

## Ārējās saites
* ''Food Union'' Latvijas vietne
* ''Food Union'' globālā vietne